M. Sabolová, poslankyňa: (2007-02-07):
Novelizáciou sa mal len upraviť nejaký nedostatok a tento návrh zákona bol v riadnom pripomienkovom konaní od septembra minulého roku. Čiže ak by boli nejaké výhrady, bola by verejnosť aj odborná verejnosť, aj parlament na to reagoval. Dôvody, ktoré ma vedú k vystúpeniu je spoločná správa, ktorú máme predloženú a jej body 6, 7, 8, v ktorých ideme nad rámec zákona. A tu by mal minister vyjadriť súhlas ako predkladateľ, že súhlasí s tým, aby sme rozšírili zákon o reklame o zákon o verejnom obstarávaní v mene neskorších predpisov. Ide zjavne o novelu zákona, ktorú predložil pán poslanec Varga a ktorú stiahol z rokovania a cez výbor sa pokúsi s termínom účinnosti od 1. marca predložiť text do akéhokoľvek zákona, ktorý mu s účinnosťou najlepšie vyhovuje. A je to práve zákon o reklame. Považujem toto za opäť porušenie akýchsi takých nepísaných pravidiel parlamentných. Vieme dobre, že už v tomto parlamente sme tieto problémy riešili a nepovažujem to za správne. Totiž návrh zákona o verejnom obstarávaní ide ďaleko nad rámec aj zasahuje do vážnejších aj termínov účinnosti, aj legislatívnych noriem. A preto, pán minister, verím, že nedáte súhlas takýmto spôsobom dehonestovať legislatívny proces, ktorý pripravil rezort hospodárstva. Preto žiadam aj procedúru, aby o bodoch 6, 7 a 8, pretože spoločnú správu už máme na stoloch, sme hlasovali osobitne a aby sme tieto body neschválili. A druhá moja výhrada, pán minister, a bolo by dobré, keby ste počúvali, bude čas ešte do hlasovania sa dohodnúť. Je už ako vrchol všetkej legislatívnej a právnej čistoty tejto vládnej koalície, keď pani poslankyňa Angyalová, máme už rozdaný pozmeňujúci návrh v laviciach, ide novelizovať v zákone o reklame zákon o slobodnom prístupe k informáciám. Ja ako jedna z tvorkýň a podpisov a ako v poslaneckom návrhu, ktorý som podpísala, sa hrubo ohradzujem, pani poslankyňa, a vám sa práve čudujem, pretože nie ste nová poslankyňa, že idete takýmto spôsobom opäť vstupovať do zákona, ktorý nemá nič spoločného – zákon o reklame a zákon o slobodnom prístupe k informáciám, a nehovoriac už o samotnom texte, ktorý predkladáte. Je to skutočne výsmech všetkým ľuďom, ktorí sa chcú dozvedieť niečo v zmysle tohto zákona, aby sme my alebo neviem kto subjektívne posudzovali, čo je zjavne nerozumné. Proste žiadosť nesmie byť zjavne nerozumná. K tomuto bude hovoriť určite za náš klub oveľa viac pán poslanec Lipšic. Ale takýto postup a takéto rokovanie v tomto parlamente skutočne začína mať pravidelnosť. Nie je schôdza, kde by ste, páni poslanci z vládnej koalície, nielenže nenahradzovali vládne návrhy zákonov, ale aj takýmto spôsobom skutočne rozširovali a netransparentne informovali verejnosť o tom, ako novelizujeme zákony. Iste, v parlamentnej praxi boli takéto prípady, ale ste chceli zaviesť kultúru, ako vy budete právne čisto riešiť veci. A dnes vidím, že tento postup, možno ste si mysleli, že to prejde v skrytosti, pretože už ten parlament je taký, aký je v priebehu dňa, že je to koniec schôdze a všetci sa budú ponáhľať. Ale takýto postup legislatívne, ako ste zaviedli vy, páni z vládnej koalície, je na hanbu tohto parlamentu a hanbu tejto vládnej koalície. A preto vás žiadam, pán minister, aby ste aspoň vy, ktorý zodpovedáte za proces a tvorbu legislatívy a aj zákona, úpravu zákona o reklame nesúhlasili s takouto zmenou a úpravou vášho vládneho návrhu zákona. Ďakujem veľmi pekne. (Potlesk.)